תשובה: הדבר ברור: שאינו אלא הקדש עניים. לפי שעכשיו אין אדם בהקדש בדק הבית. ואין לך בדברים אלו אלא מקומן ושעתן. וכמו ששנינו בפרק אלו מותרים (נדרים י"ח ע"ב): הרי אלו עלי כתרומה. אם כתרומת הלשכה נדר, אסור. ואם של גורן, מותר. אם סתם אסור דברי רבי מאיר. רבי יהודה אומר: סתם תרומה ביהודה אסורה, ובגליל מותרת. שאין אנשי גליל מכירין תרומת הלשכה. סתם חרמים ביהודה מותרין, ובגליל אסורין. שאין אנשי גליל מכירין חרמי כהנים ומיהו, אם פירש עכשיו ואמר: לכך נתכונתי, הכל לפי פירושו. וכדתנן (שם פרק אלו מותרים (נדרים י"ח:)): סתם נדרים להחמיר ופירושן להקל.